Det er en trist direktør for AaB, som måtte give den trælse besked til lederne i AaB basket. Klubben vil ikke satse på sportsgrenen længere. - Vi må konstatere, at når det er de tilstande som hersker i Dansk Basketball Forbund, så ønsker AaB ikke at være med - derfor trækker vi os ud, siger administrerende direktør i AaB, Peter Hinrup. Basketliganævnet degraderede nordjyderne til 1. division tidligere på måneden, fordi resultaterne i den forgangne sæson ikke har været gode nok. Det får nu AaBs bestyrelse til at droppe deres millioninvestering - efter hvad de mener er en ufair behandling af Dansk Basketball Forbund. - Jeg synes, at de er en flok amatører, og de skulle seriøst bruge den her case til at tænke sig rigtig, rigtig godt om, om det er den her måde de fortsat vil forvalte det her på, fortsætter Peter Hinrup. Bestyrelsen i AaB vil nu forhandle med moderklubben Aalborg Basketball Klub om overdragelse af spillelicensen. Ingen i AaB Basket ønsker onsdag at kommentere afgørelsen.

Opsummering:
Selv om klubben er rasende over at blive tvangsnedrykket fra ligaen opgiver den at anke afgørelsen.